Жак Превер
Немирникът

Превод от френски: Пенчо Симов, 1978

chitanka.info

Той казва не с глава

Но със сърцето си той казва да

казва да на това което обича

казва не на учителя

той е изправен

изпитват го

и всичките задачи са зададени

Внезапно той прихва в лудешки смях

и изтрива всичко

цифрите и думите

датите и имената

фразите и клопките

и въпреки заплахите на учителя

освиркван от децата-чудо

с тебешири с всички цветове

върху черната дъска на нещастието

рисува образа на щастието

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.